KOMISIJOS REGLAMENTAS (EB) Nr. 1073/2007
2007 m. rugsėjo 19 d.
kuriuo Bendrijos laivams uždraudžiama žvejoti paprastuosius tunus Atlanto vandenyne į rytus nuo 45° vakarų ilgumos ir Viduržemio jūroje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač į jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 21 straipsnio 3 dalį,
kadangi:
(1)
2006 m. gruodžio 21 d. Tarybos reglamente (EB) Nr. 41/2007, nustatančiame 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (3), nustatytas paprastųjų tunų kiekis, kurį 2007 m. Bendrijos žvejybos laivai gali sužvejoti Atlanto vandenyne į rytus nuo 45° vakarų ilgumos ir Viduržemio jūroje.
(2)
Bendrąja žuvininkystės politika siekiama užtikrinti ilgalaikį žuvininkystės sektoriaus perspektyvumą tausiai naudojant gyvuosius vandens išteklius remiantis atsargumo principu.
(3)
Iš Komisijos turimos informacijos ir per misijas atitinkamose valstybėse narėse Komisijos inspektorių gautos informacijos matyti, kad Bendrijos 2007 m. paprastųjų tunų žvejybos galimybės Atlanto vandenyne į rytus nuo 45° vakarų ilgumos ir Viduržemio jūroje laikytinos išnaudotomis.
(4)
Todėl būtina, kad Komisija savo iniciatyva nustatytų datą, nuo kurios Bendrijos žvejybos kvota laikoma išnaudota, ir nuo tos datos uždraustų paprastųjų tunų išteklių žvejybą. Taip pat būtina nuo tos dienos uždrausti laikyti laive, perkrauti ir iškrauti Bendrijos laivais sugautas šių išteklių žuvis.
(5)
Žvejoti paprastuosius tunus, juos laikyti laive, perkrauti ir iškrauti su Italijos ir Prancūzijos vėliavomis plaukiojantiems arba tose šalyse registruotiems laivams jau buvo uždrausta 2007 m. rugpjūčio 28 d. Komisijos reglamentu (EB) Nr. 999/2007, uždraudžiančiu su Italijos vėliava plaukiojantiems laivams žvejoti paprastuosius tunus Atlanto vandenyne į rytus nuo 45° vakarų ilgumos ir Viduržemio jūroje (4), ir 2007 m. rugsėjo 11 d. Komisijos reglamentu (EB) Nr. 1048/2007, kuriuo uždraudžiama su Prancūzijos vėliava plaukiojantiems laivams žvejoti paprastuosius tunus Atlanto vandenyne į rytus nuo 45° vakarų ilgumos ir Viduržemio jūroje (5).
(6)
Atsižvelgiant į Komisijos gautus duomenis dėl paprastųjų tunų žvejybos galimybių Atlanto vandenyne į rytus nuo 45° vakarų ilgumos ir Viduržemio jūroje išnaudojimo, šis reglamentas turėtų įsigalioti jo paskelbimo Europos Sąjungos oficialiajame leidinyje dieną,
PRIĖMĖ ŠĮ REGLAMENTĄ:
1 straipsnis
Kvotos išnaudojimas
Su valstybių narių vėliava plaukiojančių laivų Atlanto vandenyne į rytus nuo 45° vakarų ilgumos ir Viduržemio jūroje sužvejotų paprastųjų tunų Bendrijai skirta kvota laikoma išnaudota nuo šio reglamento įsigaliojimo datos.
2 straipsnis
Draudimas
Paprastųjų tunų žvejyba Atlanto vandenyne į rytus nuo 45° vakarų ilgumos ir Viduržemio jūroje su Kipro, Graikijos, Ispanijos, Maltos arba Portugalijos vėliavomis plaukiojančiais arba tose šalyse registruotais laivais uždraudžiama nuo šio reglamento įsigaliojimo datos iki 2007 m. gruodžio 31 d.
Nurodytiems laivams šiuo laikotarpiu taip pat draudžiama laikyti, perkrauti arba iškrauti minėtus išteklius.
3 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugsėjo 19 d.